February 20, 2018
ກອງປະຊຸມປຶກສາຫາລືກ່ຽວກັບການຈັດຕັ້ງວຽກງານການນຳເຂົ້າ ແລະ ສົ່ງອອກສິນຄ້າ ຂອງຂະແໜງການກ່ຽວຂ້ອງຂັ້ນທ້ອງຖິ່ນ ຄັ້ງວັນທີ 12 ກຸມພາ 2018
ໃນວັນທີ 12 ກຸມພາ 2018 ພະແນກອຸດສາຫະກຳ ແລະ ການຄ້າແຂວງບໍລິຄໍາໄຊ ຮ່ວມກັບ ກົມການນໍາເຂົ້າ ແລະ ສົ່ງອອກ, ກະຊວງອຸດສາຫະກໍາ ແລະ ການຄ້າ ໄດ້ຈັດກອງປະຊຸມປຶກສາຫາລືກ່ຽວກັບການຈັດຕັ້ງວຽກງານການນຳເຂົ້າ ແລະ ສົ່ງອອກສິນຄ້າ ຂອງຂະແໜງການກ່ຽວຂ້ອງຂັ້ນທ້ອງຖິ່ນຂື້ນ ທີ່ຫ້ອງປະຊຸມຂອງພະແນກອຸດສາຫະກໍາ ແລະ ການຄ້າແຂວງ, ໂດຍການເປັນປະທານຂອງທ່ານ ພັກສົມດີ ວົງສາວັນດີ ຮອງຫົວໜ້າພະແນກອຸດສາຫະກຳ ແລະ ການຄ້າແຂວງ, ຊຶ່ງມີຜູ້ເຂົ້າຮ່ວມຈາກ ບັນດາພາກສ່ວນທີ່ກ່ຽວຂ້ອງ ເຊັ່ນ: ກົມການນໍາເຂົ້າ ແລະ ສົ່ງອອກ (ກະຊວງອຸດສາຫະກໍາ ແລະ ການຄ້າ), ກົມປູກຝັງ-ລ້ຽງສັດ (ກະຊວງກະສິກຳ ແລະ ປ່າໄມ້), ກົມອາຫານ ແລະ ຢາ (ກະຊວງສາທາລະນະສຸກ), ກົມມາດຕະຖານ ແລະ ວັດແທກ (ກະຊວງວິທະຍາສາດ ແລະ ເຕັກໂນໂລຊີ), ຂະແໜງປູກຝັງ, ຂະແໜງລ້ຽງສັດ (ພະແນກກະສິກໍາ ແລະ ປ່າໄມ້ແຂວງ), ຂະແໜງອາຫານ ແລະ ຢາ (ພະແນກສາທາລະນະສຸກແຂວງ), ຂະແໜງມາດຕະຖານ ແລະ ວັດແທກ (ພະແນກວິທະຍາສາດ ແລະ ເຕັກໂນໂລຊີ) ພ້ອມດ້ວຍພະນັກງານວິຊາການ ພະແນກອຸດສາຫະກໍາ ແລະ ການຄ້າແຂວງ.
ກອງປະຊຸມດັ່ງກ່າວໄດ້ລາຍງານສະພາບລວມໂດຍຫຍໍ້ຂອງວຽກງານມາດຕະການທາງດ້ານການຄ້າທີ່ບໍ່ແມ່ນພາສີ (Non-Tariff Measure: NTMs), ການຈັດຕັ້ງປະຕິບັດວຽກງານການນໍາເຂົ້າ-ສົ່ງອອກສິນຄ້າຂອງ ສປປ ລາວໃນປະຈຸບັນ (ໂດຍກົມການນຳເຂົ້າ ແລະ ສົ່ງອອກ), ລາຍງານບັນຫາໃນການຈັດຕັ້ງປະຕິບັດວຽກງານການນຳເຂົ້າ ແລະ ສົ່ງອອກສິນຄ້າເຊັ່ນ: ການອອກອະນຸຍາດນຳເຂົ້າ ເຂົ້າກິນ, ຊີມັງ, ເຫຼັກ ແລະ ຊີ້ນສ່ວນຍານພາຫະນະມາຜະລິດຢູ່ໂຮງງານ (ໂດຍຂະແໜງການນຳເຂົ້າ-ສົ່ງອອກ ແລະ ຂະແໜງອຸດສາຫະກຳ ແລະ ຫັດຖະກຳ, ພະແນກອຸດສາຫະກຳ ແລະ ການຄ້າແຂວງ), ລາຍງານບັນຫາໃນກາຈັດຕັ້ງປະຕິບັດວຽກງານການນຳເຂົ້າ ແລະ ສົ່ງອອກສິນຄ້າເຊັ່ນ: ການອອກອະນຸຍາດນຳເຂົ້າແນວພັນພືດ, ຢາປາບສັດຕູພືດ ແລະ ຝຸ່ນ, ການຈັດຕັ້ງປະຕິບັດວຽກງານການນຳເຂົ້າ ແລະ ສົ່ງອອກສິນຄ້າເຊັ່ນ: ການອອກອະນຸຍາດນຳເຂົ້າໝູ, ໄກ່ ແລະ ອາຫານສັດ (ໂດຍ ຂະແໜງປູກຝັງ-ລ້ຽງສັດ, ພະແນກກະສິກຳ-ປ່າໄມ້ແຂວງ), ລາຍງານບັນຫາການຈັດຕັ້ງປະຕິບັດວຽກງານການນຳເຂົ້າ ແລະ ສົ່ງອອກສິນຄ້າເຊັ່ນ: ການອອກອະນຸຍາດນຳເຂົ້າອາຫານ ແລະ ຢາ (ໂດຍຂະແໜງອາຫານ ແລະ ຢາ, ພະແນກສາທາລະນະສຸກ), ການຈັດຕັ້ງປະຕິບັດວຽກງານການນຳເຂົ້າ-ສົ່ງອອກສິນຄ້າເຊັ່ນ: ການອອກອະນຸຍາດທາງດ້ານຄຸນນະພາບນໍ້າມັນເຊື້ອໄຟນຳເຂົ້າ (ຂະແໜງມາດຕະຖານ ແລະ ວັດແທກ, ພະແນກວິທະຍາສາດ ແລະ ເຕັກໂນໂລຊີ).
ກອງປະຊຸມໄດ້ດຳເນີນໄປບົນພື້ນຖານການປຶກສາຫາລືແລກປ່ຽນຄຳຄິດຄຳເຫັນເຊິ່ງກັນ ແລະ ກັນ ເພື່ອພ້ອມກັນຄົ້ນຄ້ວາ ຊອກໃຫ້ເຫັນບັນຫາ ຂໍ້ສະດວກ, ຂໍ້ຫຍຸ້ງຍາກ ໃນການຈັດຕັ້ງປະຕິບັດວຽກງານການນໍາເຂົ້າ-ສົ່ງອອກ ຂອງບັນດາຂະແໜງການຕ່າງໆ ຢູ່ຂັ້ນທ້ອງຖິ່ນ ເພື່ອນໍາເອົາບັນຫາທົ່ວປະເທດ ໄປຄົ້ນຄ້ວາ ແລະ ຊອກຫາມາດຕະການແກ້ໄຂ ໃນຂັ້ນຕໍ່ໄປ. ກອງປະຊຸມ ໄດ້ປິດລົງໃນເວລາ 12:00 ຂອງວັນດຽວກັນ.
Posted by doicbolikhamxay at 9:05 AM
Subscribe to: Post Comments (Atom)